Doodsdreigemente in aanloop tot Pretoria-optogPolisiebeamptes tydens ŉ vorige optog in die strate van Pretoria (April 2017). Foto: Maroela Media Verskeie strate in Pretoria sal Vrydag geraak word deur ŉ optog wat in die stad se sakesentrum beplan word. Nonhlanhla Mgiba, woordvoerder vir die Tshwane-metropolisie (TMPD), het in ŉ verklaring bevestig daar is ŉ formele aansoek ontvang van ŉ groep genaamd “All Tshwane Vat Alles Employees” om die optog Vrydag te hou. Die TMPD het goedkeuring gegee dat dié optog gehou kan word. Intussen blyk dit dat dié optog deel vorm van die ANC-Jeugliga se sogenaamde #TshwaneShutdown wat vir Vrydag beplan word, hoewel die aansoek vir die optog as die “All Tshwane Vat Alles Employees”-groep ingedien is. ŉ Kennisgewing, onder die ANC-Jeugliga se naam, wat wyd op sosiale media versprei word, dui aan dat die protesaksie gehou sal word om te eis dat 11 000 “Vat Alles-werkers” weer aangestel word, 10 000 veiligheidswagte wat afgedank is weer aangestel word, dat daar aan kerke “die grond gegee word wat aan hulle belowe is”, dat hoë verhuringstariewe verminder word en dat “die teistering” van informele handelaars stopgesit word. Die plakkaat dui ook aan dat die optog by Burgerspark sal begin waar die “All Tshwane Vat Alles Employees”-optog ook begin. Mgiba het beklemtoon dat hulle bewus is van die inligting wat die ronde doen dat daar Vrydag ŉ optog deur die ANC-Jeugliga in Pretoria sal plaasvind, maar dat daar geen aansoek van die Jeugliga af ontvang is vir ŉ optog nie. “Daar is geen aansoek van die ANC-Jeugliga ontvang vir ŉ optog soos deur die wet vereis word nie en daarom sal hierdie optog wat geadverteer word as onwettig hanteer word indien dit wel soos beplan plaasvind.” Intussen het Solly Msimanga, burgemeester van Tshwane, hom skerp uitgespreek teen ŉ doodsdreigement wat hy gekry het in aanloop tot Vrydag se optog. Msimanga het in ŉ verklaring gesê ŉ bekende leier van die ANC-Jeugliga het Dinsdagaand op Msimanga se amptelike Facebook-blad geskryf: “Solly, former Mamelodi beauty king, we are coming 4 you this Friday, bloody die white puppet.” [sic]. Die inskrywing is sedertdien verwyder. Solly Msimanga, die burgemeester van Tshwane. Foto: http://da-gpl.co.za/ Msimanga het gesê hy het besluit om nie in dié stadium strafregtelike aanklagte in die verband aanhangig te maak nie, maar sal nie huiwer om dit te doen indien so ŉ dreigement weer gemaak word nie. “Ek sal enige kommentaar wat deur hierdie individu gemaak word, monitor, asook kommentaar van ander soos hy wat verkies om hierdie kommunikasieplatforms te gebruik om beledigings rond te slinger en dreigemente te maak, eerder as om werklike besware rakende diensleweringskwessies in die stad aan te pak,” het Msimanga gesê. Die burgemeester het gesê indien hierdie inskrywing ŉ aanduiding is van die gesindheid waarin die optog Vrydag gaan plaasvind, is dit baie kommerwekkend. “Ek hoop dat hierdie kommentaar deur die individu in sy persoonlike hoedanigheid gemaak is en dat sy verwydering van die inskrywing ŉ aanduiding is van sy spyt hieroor,” het hy gesê. “Ons doen ŉ beroep op die ANC-leierskap om nie ŉ herhaling van die gebeure van 2016 te ondersteun of goed te keur nie toe Thoko Didiza as die ANC se burgemeesterskandidaat vir Tshwane aangekondig is en ons geweld in plekke soos Atteridgeville gesien het. Daar is geen plek vir geweld in Suid-Afrika nie en dit moet aangespreek word wanneer dit ook al gebeur.” Volgens die TMPD sal die optoggangers Vrydag om 08:00 by Burgerspark in die Pretoria-middestad bymekaarkom en van daar af na Lilian Ngoyi-straat beweeg en regs draai in Madibastraat tot hulle Tshwane House bereik. Van daar af sal hulle na die Uniegebou beweeg en dan terug na Burgerspark deur Leydsstraat, Pretoriusstraat, Nelson Mandela-rylaan, Nana Sita-straat en Thabo Sehume-straat. Die optog sal na verwagting om 16:00 tot ŉ einde kom. Motoriste is aangeraai om bogenoemde strate te vermy en van alternatiewe roetes gebruik te maak. Mgiba het gesê TMPD-beamptes sal ontplooi word om die optog te monitor. Lede van die publiek kan Vrydag enige onwettige aktiwiteite by 012 358 7095 of 012 358 2124 aanmeld.